Man sterf ná hy swart mamba hanteer | Maroela Media
Ryan Soobrayan. Foto: Facebook
'n Jong man van Johannesburg is die afgelope naweek dood nadat hy 'n erge allergiese reaksie op die gif van 'n swart mamba gehad het.
Ryan Soobrayan was 'n werknemer van African Reptiles and Venom (ARV), 'n maatskappy wat slangidentifikasie en -bewusmaking, slangbytbehandeling en noodopleiding vir giftige slanghantering bied.
IOL berig Soobrayan, 'n professionele herpetoloog, is oorspronklik van Phoenix in Durban afkomstig en sou Sondag 27 jaar oud geword het. Hy is Saterdag in 'n hospitaal dood.
ARV het Sondag op sy Facebook-blad gesê Soobrayan was besig om die gif van 'n swart mamba te onttrek toe die tand sy vinger raakgesteek het. Hy het 'n erge anafilaktiese reaksie van die gif gekry en is daaraan dood.
Soobrayan was 'n slangplaasbestuurder vir ARV en was verantwoordelik vir gifonttrekking en die beheer van die slange. Hy het soms ook gehelp met opleiding.
Volgens Soobrayan se Facebook-blad het hy in Mei vanjaar aan Jacquelyn Sewcharan verloof geraak. Sewcharan het Maandag op Facebook hulde aan haar verloofde gebring en gesê daar is geen woorde om te beskryf hoe 'n wonderlike mens hy was nie. "Ek is gedwing om jou te groet en dit maak so seer, maar ek weet jy glimlag oor dit wat jy bereik het, en jy is dood terwyl jy gedoen het waarvoor jy lief was. Ek wens ek het meer tyd saam met jou gehad; jy was my hele lewe en ek weet nie hoe ek sonder jou gaan aangaan nie."
Robert Wedderburn, 'n goeie vriend van Soobrayan, het op Facebook geskryf hy was verstom deur Soobrayan se passie vir slange en sy toewyding om soveel as moontlik oor die reptiele te leer. "Ryan het 'n vrygewige hart gehad en enigiemand wat hom geken het, sal daarvan kan getuig."
Dadaire Alphar het op Facebook geskryf: "Rus in vrede my held. Ek sal altyd jou geselsies, grappe, advies en durf mis."
Pieter Swanepoel het ook vertel van Soobrayan se omgee-hart en die feit dat hy altyd gewillig was om ander te help. "God het 'n pragtige blom te vroeg gepluk. Mag jy in vrede rus. Tot ons weer ontmoet."
Waar was die anti-venom!!!! Tref die plek nie voorsorg nie???
VanAfrika, lees weer…hy is dood van n allergiese reaksie, teengif sou nie help nie, niks of niemand sou enige iets kon doen in die geval.
Kalmeer VanAfrika. Gaan sit ek haal 'n paar keer diep asem. Dit was nie die gif nie, dit was 'n allergiese reaksie. Van 'n ander nuusbron wat Johan Marais aanhaal: "What's strange here, is that he did not die from the venom. His body went into shock or anaphylaxis".